30. nov 2016

Za svega četiri godine, na talasu vladavine Srpske napredne stranke u Kuli, aktuelni predsednik opštine Perica Videkanjić, u tandemu sa rođenim bratom Zoranom, postao je vlasnik opreme nekoliko stečajnih dužnika, više od 8.000 kvadratnih metara stambenih, poslovnih, proizvodnih objekata, kao i preko 15 hektara građevinskog i poljoprivrednog zemljišta u ovoj opštini, otkriva VOICE.

U ovome su braći Videkanjić pomogla dva preduzeća: Molimentum doo i Zanatska radnja DIV. Oba su registrovana za istu delatnost: proizvodnju drvne ambalaže. I oba su registrovana na supruge: Molimentum na Tatjanu Đurnić, nevenčanu suprugu Zorana Videkanjića, direktora ovog preduzeća koje poslednjih nekoliko godina drži apsolutni monopol u dobijanju višemilionskih poslova na održavanju deponija, atarskih puteva i čišćenja snega. Zanatska radnja DIV vodi se na Nataliju Videkanjić, suprugu aktuelnog predsednika opštine, koja je ove godine po prečem pravu zakupila više od 230 hektara državnih oranica na osnovu stočnog fonda.

Osim pet automobila, Perica Videkanjić je u registar imovine funkcionera prijavio da sam u celosti poseduje samo poslovni prostor od 328 kvadratnih metara. Na jednake polovine deli, ali ne i sa kim, stambeni objekat od 155 kvadrata sa građevinskim zemljištem od 411 kvadratnih metara, kao i njivu od 1,6 hektara, navodi se u njegovoj imovinskoj karti.

Poređenjem imovinske karte objavljene u registru imovine funkcionera i katastarske evidencije, prvoklasnu njivu u Ruskom Krsturu površine preko 1,6 hektara, Perica Videkanjić poseduje u celosti, a ovo je tek jedno od neslaganja između onoga što predsednik prijavio Agenciji za borbu protiv korupcije i onoga što je kroz preduzetničku politiku stekao bratski tandem Videkanjić, otkriva VOICE.

O poreklu imovine Videkanjića, stečene od dolaska SNS na vlast u Kuli ,svedoče i izveštaji o prodaji imovine nekoliko propalih preduzeća u kulskoj opštini.

Perica Videkanjić je u svojoj imovinskoj karti prijavio stambenu kuću od 155 kvadrata i građevinsko zemljište od 411 kvadrata koje deli sa bratom Zoranom. Uvidom u katastar, utvrdili smo da je posredi objekat u Lenjinovoj 21, a upravo ova nekretnina u neposrednoj blizini opštinske zgrade poslužila je, otkriva VOICE, da dva naprednjačka predsednika, aktuelni Perica Videkanjić i bivši Dragan Trifunović, daju zamah porodičnom preduzetništvu.

Molimentum i Trifke Stil Furniture osnovana su istog dana, u junu 2009. godine, svedoče podaci iz APR-a, a istog dana su, u avgustu sledeće godine, potpisala ugovore o dugoročnim kreditima sa republičkim Fondom za razvoj. Iznos kredita je takođe bio isti: 2,4 miliona dinara, a braća Perica i Zoran Videkanjić su zajednički objekat dali pod hipoteku, kao garanciju. Preduzetnici Dragan Trifunović i Perica Videkanjić će 2012. godine ući na velika vrata preko Srpske napredne stranke u vlast. Nakon “upodobljavanja” u oktobru 2012. godine, Trifunović je izabran za predsednika opštine glasovima vladajuće koalicije na čelu Pericom Videkanjićem, šefom odbornika SNS.

Obojica su u politiku ušli kao debitanti, a za skupštinskom govornicom od strane opozicije prozivani su kao eksponenti Nikole Džombe, kontroverznog lokalnog biznismena koji je neretko i prisustvovao sednicama Skupštine opštine.

Stečajna imovina pogodbama u bescenje

O poreklu poslovnog prostora od 328 kvadratnih metara, koje je predsednik opštine prijavio u svojoj imovinskoj karti, VOICE otkriva da je posredi objekat Industrije građevinskog materijala Telečka u stečaju. Ovaj objekat Perica Videkanjić je kupio u februaru 2012. godine za 300 hiljada dinara. Ostatak imovine propalog građevinskog preduzeća će iste godine u decembru kupiti preduzeće Molimentum, pokazuju izveštaji javno dostupni na sajtu Agencije za stečaj.

Više od 4.000 kvadratnih metara u proizvodnim halama, zgradama i pratećim objektima nekadašnje kulske ciglane procenjeni su na manje od 45 miliona dinara, a direktor Zoran Videkanjić će ih dvadesetak dana nakon „upodobljavanja“, neposrednim pregovorima, kupiti po četvorostruko nižoj ceni. Sedište propalog preduzeća ubuduće će biti isto kao i ono na kojoj se nalazi Molimentum – roditeljska kuća braće Videkanjić.

Šta je sve od propalog preduzeća pripalo Molimentumu, najbolje svedoči nacrt ugovora kojim se celokupna imovina IGM Telečka pripaja Molimentumu, objavljen na sajtu Agencije za privredne registre u februaru ove godine. Osim hiljada kvadrata u objekatima, IGM Telečka u svojevrsni miraz Molimentumu donela je, otkriva VOICE, i gotovo 17.000 kvadratnih metara građevinskog zemljišta i nešto više od 7,1 hektar poljoprivrednog zemljišta. Ovaj ugovor o pripajanju Zoran Videkanjić kao direktor oba preduzeća je potpisao sam sa sobom.

I SNS podstanar kod Videkanjića U vlasništvu Molimentuma su, pokazuju podaci Republičkog geodetskog zavoda, i poslovni prostori u zgradi Jugobanke u stečaju, površine od 464 kvadratnih metara, u kojoj je smešteno i sedište kulskog odbora Srpske napredne stranke.

U zbir opreme, kvadrata i zemljišta preduzetničke braće Videkanjić, koji je stečen od ulaska u politiku a koji se ne nalaze u imovinskoj karti predsednika opštine Kula, ulazi i više od hiljadu kvadrata poljoprivrednih objekata u vlasništvu zanatske radnje DIV predsednikove supruge. Na osnovu kupoprodajnog ugovora iz 2016. godine, i maloletni sin predsednikovog brata postao je vlasnik gotovo 4.000 metara kvadratnih takođe poljoprivrednih objekata na zemljištu ABC Food u stečaju, kao i nešto više od 2,8 hektara prvoklasne njive.

Videkanjić je, svedoči izveštaj na sajtu Agencije za stečaj, svega nekoliko meseci nakon što je stupio na funkciju predsednika opštine sa platom od 76 hiljada dinara, kupio imovinu preduzeća Krajišnik u Crvenki. Poslovne objekte, ukupne površine 676 kvadrata, sa više od 2.500 kvadrata zemljišta i kompletnu proizvodnu opremu preduzeća za proizvodnju drvne ambalaže, procenjene na 8,6 miliona, pogodbom su prodati čelniku Kule za 2,2 miliona dinara.

Kupoprodaja je dogovorena samo dva dana nakon što je Videkanjić prijavio stanje u registar imovine funkcionera, saznaje VOICE iz javno dostupne dokumentacije o stečaju.

Kako je napredovao Molimentum pod direktorskom palicom predsednikovog brata

Dok je Perica Videkanjić šefovao vladajućom odborničkom većinom u SO Kula, preduzeće Molimentum registrovano za proizvodnju drvne ambalaže je kroz desetine višemilionskih javnih nabavki, često kao jedini ponuđač, dobijalo poslove sanacije i održavanja deponija, atarskih puteva i čišćenja snega. Na sajtu Agencije za privredne registre nije objavljen statut, ni osnivački akt preduzeća. Najstariji javno objavljeni dokumenti o izmenama datiraju iz maja 2013. godine, kada je kao jedini vlasnik Molimentuma upisana nevenčana supruga predsednikovog brata Zorana – Tatjana Đurnić. Sedište preduzeća Molimentuma, zanatske radnje DIV, kao i propale Industrije građevinskog materijama Telečka, otkriva VOICE, je isto roditeljska kuća braće Videkanjić.

Bratski, bračni i vanbračni aranžmani Dok je vlasništvo nad Molimentumom od 2013. godine zamagljeno nevenčanom bratovljevom suprugom, na istoj adresi u Milana Grozdića 78, preduzeće ima i venčana supruga Perice Videkanjića. Kao vlasnica zanatske radnje DIV, sa istom delatnošću kao i Molimentum – proizvodnja drvne ambalaže – predsednikova žena ostvarila je ove godine pravo prečeg zakupa nad nešto više od 230 hektara državnih oranica. Odluku je donela komisija koju je imenovalo Opštinsko veće na čelu sa predsednikom opštine, a o čijem su sastavu i radu, početkom oktobra, pisali mediji. Povod je bilo ne samo kašnjenje opštine Kula sa usvajanjem plana za podelu državne zemlje, već i prisustvo Nikole Džombe kao člana komisije, koji se od dolaska SNS-a na vlast pominje kao vladar iz senke u kulskoj opštini, a kojeg je i sam predsednik SNS-a i Vlade Srbije Aleksandar Vučić javno nazvao “lokalnim tajkunom”. Iz javno dostupnih podataka, zanatska radnja predsednikove supruge ostvarila je pravo prečeg zakupa na osnovu stoke. O kakvoj stoci je reč, delimično svedoči dokument na sajtu Agencije za privredne registre kojim se Videkanjićevoj odbija zahtev za promenu osnovne delatnosti sa proizvodnje drvne ambalaže na uzgoj svinja. Predsednik Kule, odgovarajući na pitanja VOICE-a, rekao je da ne vidi ništa sporno u tome što je njegova supruga koja ima registrovano poljoprivredno gazdinstvo dobila državnu zemlju od komisije koju je imenovao. “Farma je u pitanju u pitanju ako niste dobro shvatili i čuli, a uzmite malo i pročitajte zakon. Svako ko ispunjava uslove može da dobije zemlju, a to što je zanatska radnja sa prevshodnom delatnošću proizvodnja drvne industrije ne znači da ne možete da registrujete farmu ili da proizvodite avione”, smatra predsednik Kule koji ne vidi ništa sporno ni u tome što je u pitanju zanatska radnja njegove supruge. “Od nečeg mora da se živi.” Dok se u izveštaju Komisije Zanatska radnja DIV nalazi u Ruskom Krsturu, u evidenciji APR-a sedište zanatske radnje Videkanjićeve je u Kuli, na istoj adresi kao i Molimentum. U roditeljskoj kući braće Videkanjić.

O vrtoglavom usponu preduzeća najbolje svedoči “skok” u poslovnim prihodima od 100 miliona dinara, a da se broj zaposlenih od nula povećao na jedan. Poslovnu 2011. Molimentum je okončao sa nešto više od 32 miliona dinara, a već sledeće godine prihodi su skočili na više od 135 miliona dinara. Preduzeće na čelu sa predsednikovim rođenim bratom, sa stalnim rastom, prošlu godinu je okončalo sa 10 zaposlenih i četiri i po puta uvećanim prihodima u odnosu na 2011. godinu.

Kome se korupcija isplati?

Sumnjivi ugovori javnih preduzeća sa Molimentumom došli su nakratko u žižu javnosti tek u predizbornoj kampanji pred izbore u aprilu ove godine.

“Pokazaćemo da se korupcija nikome neće isplatiti”, rekao je ministar Nebojša Stefanović, povodom sumnje da je desetine uhapšenih oštetilo budžet za ukupno sedam miliona evra. U akciji pod nazivom “Skener”, među 46 osoba osumnjičenih za privredni kriminal, pranje novca i korupciju našao se i B.V, odgovorno lice za javne nabavke u javnom preduzeću za izgradnju Kula. Nagađajući o mogućim razlozima za hapšenje, javnosti se saopštenjem obratio kulski odbor Demokratske stranke, koji je podsetio da su u nekoliko navrata tokom 2013. i 2014. godine Agenciji za borbu protiv korupcije upućivali predstavke povodom sklapanja poslova između JP Zavod za izgradnju i Molimentuma.

Iz Agencije su dobili odgovor u februaru da je slučaj predat na proveru Višem javnom tužilaštvu u Somboru, te da je 22. januara protiv odgovornih lica u javnom preduzeću podneta krivična prijava i pokrenut predistražni postupak. “Agencija nema istražna ovlašćenja” i “nema ovlašćenja da u predistražnom postupku proveri osnovanost navoda”, piše u u odgovoru Agencije za borbu protiv korupcije kulskim demokratama, krajem marta 2016. godine.

Desetak dana kasnije, u jeku predizborne kampanje, direktor JP Zavoda za izgradnju Dejan Femić najavio je tužbe protiv kulskog DS-a „zbog neistina, smišljeno plasiranih u predizbornoj kampanji”, jer Tatjana Đurnić, vlasnica „Molimentuma“, nije supruga Perice Videkanjića, nego njegovog brata”. Femić se pohvalio i da je tužilaštvo 22. februara obustavilo postupak.

Međutim, Više javno tužilaštvo iz Sombora, ni deset meseci od pokretanja postupka, do danas nije – uprkos zakonskoj obavezi – obavestilo Agenciju za borbu protiv korupcije o toku postupka. Tužilaštvo se oglušilo i na urgenciju koju je na adresu VJT Sombor upućena nakon što se VOICE Agenciji obratio sa nizom pitanja u vezi sa postupanjem u vezi sa preduzetičko-političkim aranžmanima braće Videkanjić.

Za burazerske poslove – mera upozorenja

Kao prvi na izbornoj listi “Aleksandar Vučić-Srbija pobeđuje”, Perica Videkanjić izabran je 31. maja ove godine za predsednika opštine, a Agencija za borbu protiv korupcije mu je početkom istog meseca izrekla meru upozorenja zato što je dve godine ranije 2014. kao odbornik u Skupštini opštine Kula prećutao “agenciji o sumnji da postoji sukob interesa kada je preduzeće Molimentum, čiji je direktor njegov brat, sklopilo ugovor sa javnim preduzećem čiji je osnivač Skupština opštine”.

Videkanjić negira da je upozoren, a Agencija najavila novu proveru Perica Videkanjić nije mogao da odgovori na pitanje koja mu je VOICE postavio o rešenju Agencije jer isto – kako tvrdi – nije ni dobio. “Nemam pojma o čemu se radi. Kad dobijem papir, možemo da pričamo”, rekao je Videkanjić za VOICE. Inače, u rešenju Agencije za borbu protiv korupcije navodi se da je Videkanjić o postupku koji se vodi obavešten još u februaru, ali se o istom, iako mu je dostavljeno, nije izjasnio. Pitanja koja je VOICE u vezi sa javnim nabavkama između javnih preduzeća i Molimentuma postavio Agenciji za borbu protiv korupcije razmatraće se kao prijava, najavljuju iz Agencije za borbu protiv korupcije. ”S obzirom na to da navodite da je imenovani nakon stupanja na funkciju predsednika opštine nastavio ovakvu praksu, Agencija će pokrenuti postupak ispunjenosti uslova za pokretanje postupka”, navodi se u odgovoru VOICE-u.

Agencija je ovakvo rešenje donela postupajući po jednoj predstavci, a u vezi sa samo jednom javnom nabavkom – kupovinom tucanika za nasipanje atarskih puteva, koje je Molimentum sklopio sa JP Zavod za izgradnju. Videkanjić je povredio Zakon o Agenciji “zato što nije prijavio ono što je nesumnjivo moglo da utiče na njegovo nepristrasno obavljanje funkcije i ugrozi poverenje građana”, ali mu je kao olakšavajuća okolnost uzeto to što je na lokalnim izborima izabran neposredno od građana. Agencija je takođe zaključila da se ne radi o direktnom sukobu interesa, odnosno “nema dokaza da je vlasnik navedenog privrednog društva u vezi sa njim”. Da podsetimo, u evidenciji APR-a vlasnica Molimentuma je Tatjana Đurnić, nevenčana supruga Zorana Videkanjića, direktora u ovom preduzeću.

Ugovor koji je razmatrala Agencija za borbu protiv korupcije tek je jedan od brojnih aranžmana javnih preduzeća sa braćom Videkanjić, koji su Molimentumu od 2013. godine doneli više od 40 miliona dinara.

Koliko je bila “delotvorna” mera upozorenja, svedoči više javnih nabavki sanacija deponija i kolovoza koje su dodeljene Molimentumu i koje su vredne više od osam miliona dinara, a JP Zavod za izgradnju je i ove godine preduzeću na čelu sa predsednikovim bratom poverilo poslove zimske službe vredne gotovo šest miliona dinara.

Platu daje u dobrotvorne svrhe, stečajnu imovinu kupuje od honorara

Odgovarajući na pitanja VOICE-a o mogućem sukobu interesa dok preduzeća sa sedištem u njegovoj roditeljskoj kući dobijaju milionske poslove javnih nabavki i državne oranice po pravu prečeg zakupa, Perica Videkanjić je odgovorio pitanjem: “Da li treba da osudite nekoga da ne radi ništa zato što je vaš suprug na javnoj funkciji? Moja supruga mora od nečeg da živi jer ne može od moje plate koju inače dajem u dobrotvorne svrhe i delim. Od nečeg mora da se živi”.

Na pitanje kako je, ako svoju platu daje u dobrotvorne svrhe, kupio imovinu preduzeća Krajišnik za proizvodnju drvne ambalaže za 2,2 miliona dinara, Videkanjić odgovara: “Ima i drugih poslova osim da se predsednikuje. Da se radi honorarno i dodatno”, a o tome gde zarađuje honorar, predsednik Kule nije želeo da odgovori: ”Šta vas interesuje gde ja radim? Eto, radim kao predsednik. Zašto bih ja bio dužan vam da kažem od koje sam plate ja kupio šta?”

Ni to kako je porodica Videkanjić od njegovog ulaska u politiku višestruko uvećala svoju imovinu nije nešto što treba da interesuje javnost. “Radom verovatno, a ne neradom. Vi se bavite mojom imovinom. Pošaljite Agenciji za borbu protiv korupcije kako sam ja uvećao svoju imovinu, a mene više nemojte da zovete”, rekao je za VOICE Videkanjić.

Ranka Ivanoska (VOICE)

Podelite ovu stranicu!